**6-րդ կրթական հարթակ**

 **11-րդ շաբաթ**

**Ստուգողական աշխատանքի ամփոփում։**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

**Քերականություն- Ձայնավորների ուղղագրություն։ Ը** ձայնավորի ուղղագրությունն ու ուղղախոսությունը (էջ 41)։

* Որոնք են **Ը** ձայնավորի ուղղագրության ու ուղղախոսության կանոնները։

**Գրականություն – *«Այգեպան Մոսին» Մկրտիչ Կորյուն /էջ 36/։***

* Քո բառերով հակիրճ շարադրիր հեքիաթի բովանդակությունը:
* Նկարագրիր Մոսու այգին, ինչպիսի՞ն է այն։
* Քո կարծիքով Մոսին հարու՞ստ էր։ Ո՞վ էր ավելի հարուստ, թագավորը, թե՞ Մոսին։ Հիմնավորիր կարծիքդ։
* Քո կարծիքով ի՞նչ էր նշանակում թագավորի տեսլիքը։ Ինչու՞ Մոսին կաղնի դարձավ։
* Ի՞նչ ես կարծում, պարտադի՞ր է արդյոք, որ մարդն իր խոսքի տերը լինի։ Ինչու՞ թագավորը դրժեց իր խոսքը։

**Բառագիտություն**

* **Վերհիշել հետևյալ բառերի նշանակությունները՝**
* *Այգեպան – այգին մշակող մարդ*
* *Համբավ – մարդու մասին կարծիք*
* *Սուրալ – սլանալ*
* *Նժույգ – ձի, երիվար*
* *Նսեմացնել – ցածրացնել*
* **Վերհիշել հետևյալ բառերի հոմանիշները՝**
* *Վերջալույս – մայրամուտ*
* *Ընկղմվել – սուզվել*
* *Ճախրել – սավառնել*
* *Զայրանալ - բարկանալ*
* *Ընծայել - նվիրել*
* **Վերհիշել հետևյալ բառերի հականիշները՝**
* *Ուժ – թուլություն*
* *Հաղթանակ – պարտություն*
* *Գոհ – դժգոհ*
* *Հագենալ – ծարավել*
* *Գովել – փնովել*

**Մշակույթ – Մարտիրոս Սարյան։**

* *Ո՞վ է Մարտիրոս Սարյանը։*
* *Որտե՞ղ է ծնվել նա։*
* *Սարյանի թանգարանում եղե՞լ ես։*
* *Ո՞ր կտավներին ես ծանոթ։*
* *Դիտիր Սարյանի կտավները և գրիր փոքրիկ շարադրություն «Սարյանական գույներ» վերնագրով։*

***Նոր դաս։***

* **Գրականություն - «Խոսող ձուկը» Հովհաննես Թումանյան */էջ 43/***
* **Բառագիտություն –** Թեմատիկբառերի բացատրությունները, թեմատիկ հոմանիշներն ու հականիշները
* **Քերականություն – Յ ձայնակապի ուղղագրությունը և ուղղախոսությունը** (էջ 48)
* **Մշակույթ –** Աշունը՝ հայ բանաստեղծների աչքերով։

**Գրականություն - *«Խոսեղ ձուկը» Հովհաննես Թումանյան /էջ 43/ ։***

* Վարժ կարդա հեքիաթն ու քո բառերով հակիրճ ներկայացրու հիմնական գաղափարը:
* Վերանվանիր հեքիաթը, բացատրիր քեզ համար նախընտրելի վերնագիրը։
* Քո կարծիքով ինչու՞ ձկնորսը բարկացավ շալակտարի վրա։ Եթե դու լինեիր ձկնորսի փոխարեն, ինչպե՞ս կվարվեիր։
* Քո կարծիքով կենդանիներն ու թռչունները զգացմունքներ ունե՞ն, նմա՞ն են արդյոք մարդկանց։
* Լավություն անելիս դու սպասու՞մ ես երախտագիտության։ Մի դեպք պատմիր քո կյանքից։

**Բառագիտություն**

* Բառատետրում (բացատրական մասում) արտագրել և սովորել հետևյալ բառերն ու *դրանց բացատրությունները*
* *Ուռկան – ձուկ որսալու ցանց*
* *Ցամաքած - չորացած*
* *Սաստիկ - ուժգին*
* *Զարհուրելի – սարսափելի, ահավոր*
* *Շվաք - ստվեր*
* Բառատետրում գրել և սովորել հետևյալ բառերի հոմանիշները
* *Սիրուն – գեղեցիկ*
* *Որոնել – փնտրել*
* *Պարզ – վճիտ, մաքուր*
* *Լրանալ – ավարտվել, վերջանալ*
* *Օտարական - անծանոթ*
* Բառատետրում գրել և սովորել հետևյալ բառերի հոմանիշները
* *Աղքատ - հարուստ*
* *Ուրախություն - տխրություն*
* *Մտնել – դուրս գալ*
* *Թրջվել - չորանալ*
* *Վտանգավոր - անվտանգ*

**Քերականություն*-* Ձայնավորների ուղղագրությունն ու ուղղախոսությունը։ Յ ձայնակապի ուղղագրությունն ու ուղղախոսությունը (էջ 48):**

* Յ ձայնակապը գրեթե բոլոր ձայնավորների միջև արտասանվում է, օրինակ՝ *հիանալ, տիեզերք, լիություն, գրեինք* , բայց գրվում է միայն ա-ից և ո-ից հետո, օրինակ՝ *արքայություն, երեխայական, գոյություն*։
* Յ-ն գրվում է նաև այդ հնչյունով վերջացող մի քանի օտար բառերում՝ Ալեքսեյ, Սերգեյ, լիցեյ, հոքեյ, թեյ։

**Հարցեր և առաջադրանքներ**

* Որո՞նք են **Յ** ձայնակապի ուղղագրության ու ուղղախոսության կանոնները։

**Հանձնարարություններ -** Կատարել էջ 49-ի վարժություն **1-ը։**

**Մշակույթ - Աշունը հայ բանաստեղծների աչքերով**

***(Վահան Տերյան)***

*Նորից անձրև, մշուշ, ամպ,
Թախիծ անհուն, տխրանք հեզ,
Աշուն, քեզ ի՞նչ քնքշությամբ,
Ի՞նչ խոսքերով երգեմ քեզ…*

*Քո մշուշը, քո ոսկի
Տերևները հողմավար,
Դյութանքը քո մեղմ խոսքի,
Արցունքները քո գոհար…*

*Հարազատ են իմ հոգուն,
Վհատությունն իմ խոնարհ,
Եվ թփերը դողդոջուն,
Եվ խոտերը գետնահար…*

*Եվ քո երգը թախծալի
Իմ սրտի երգն է, կարծես,
Աշուն, քաղցր ու բաղձալի,
Ի՞նչ խոսքերով երգեմ քեզ…*

***(Հովհաննես Թումանյան)***

*Ա՜յ փոքրիկներ, ա՜յ սիրուններ,―
Ասավ քամին տերևներին,―
Աշուն եկավ, մոտ է ձմեռ,
Ի՞նչ եք դողում ծառի ծերին։*

*Ոսկի, դեղին, վառ ծիրանի
Գույներ հագեք խայտաբղետ
Ու ճյուղերից ձեր մայրենի
Եկե՛ք ինձ հետ, փախե՛ք ինձ հետ...
Եկե՛ք տանեմ հեշտ ու անթև,*

*Անհետ ճամփով, անհայտ տեղեր,
Չեք իմանա այսուհետև
Էլ ինչ է դող, ինչ է ձմեռ...

Տերևները հենց լսեցին,
Նախշուն, նախշուն գույներ հագան,*

*Սըվսըվալով տխուր երգեր՝
Քամու թևին թռան, փախան։*

***(Համո Սահյան)***

*Անտառում ամպի ծվեններ կային,
Կապույտ մշուշներ կային անտառում.
Օրոր էր ասում աշունն անտառին.
Բայց դեռ անտառի քունը չէր տանում։*

*Շշուկներ կային անտառում այնքա՜ն
Եվ խոնավ-խոնավ բուրմունքներ կային….
Իրար փաթաթված ստվեր ու կածան,
Ու հետքե՜ր, հետքե՜ր, հետքե՜ր մարդկային։*

**Հարցեր և առաջադրանքներ՝**

1. Կարդա բանաստեղծությունները և բառատետրում ինքնուրույն աշխատանք կատարիր անծանոթ բառերի հետ։
2. Համեմատիր բանաստեղծություններում տիրող տրամադրությունները։ Քո կարծիքով ինչպիսի՞ մարդիկ են գրել դրանք։
3. Աշնան ո՞ր նկարագրությունն է քեզ ավելի դուր գալիս։
4. Բանաստեղծություններից ընտրիր երեք բառակապակցություն և դրանցով նախադասություններ կազմիր։
5. Քեզ դուր եկած բանաստեղծության մեկ տունն արտագրիր աշխատանքային տետրում և սովորիր անգիր։